Átta liða úrslitum Evrópumóts karla í fótbolta lauk í gærkvöldi þegar England tryggði sig áfram með stórsigri á Úkraínu. England mætir Danmörku í undanúrslitum og Spánn Ítalíu.
England varð í gær fjórða liðið til að komast í undanúrslit á Evrópumóti karla í fótbolta eftir öruggan 4-0 sigur á Úkraínu.
England átti ekki í neinum vandræðum með Úkraínu í lokaleik 8-liða úrslita á EM í gærkvöld. England komst yfir strax á 4. mínútu með marki frá Harry Kane. í kjölfarið tók enska liðið öll völd á vellinum án þess þó að bæta við mörkum í fyrri hálfleik.
Í upphafi síðari hálfleiks hófst hins vegar markaregn Englands. Harry Maguire skoraði annað mark þeirra á 46. mínútu og fjórum mínútum síðar bætti Harry Kane við öðru marki sínu og þriðja marki Englands. Það var svo varamaðurinn Jordan Henderson sem skoraði fjórða markið á 63. mínútu og öruggur 4-0 sigur Englands gulltryggður.
England mætir Danmörku í undanúrslitaleik á Wembley í Lundúnum miðvikudaginn 7. júlí, en Danir komust einnig í undanúrslitin í gær eftir 2-1 sigur gegn Tékklandi. Í hinum undanúrslitaleiknum mætast Ítalía og Spánn en sá leikur fer fram þriðjudaginn 6. júlí.
Hlauparinn Hlynur Andrésson setti nýtt Íslandsmet í 5000 metra hlaupi í gær. Hlynur tók þá þátt í Nacht mótinu sem fer fram í Heusden-Zolder í Belgíu. Hlynur hljóp á tímanum 13:45:20 og bætti met Baldvins Þórs Magnússonar um 66 sekúndurbrot.
Milwaukee Bucks komst í úrslitaeinvígi NBA deildarinnar í körfubolta í nótt með sigri gegn Atlanta Hawks. Bucks voru með forystuna nær allan leikinn og náðu mest 22 stiga forystu í fjórða leikhluta. Leikmenn Atlanta Hawks gáfust ekki upp og þegar fjórar mínútur voru eftir af leiknum var munurinn aðeins sex stig. Að lokum náði Milwaukee Bucks að landa sigrinum 118-107 og mæta því Phoenix Suns í úrslitaeinvíginu um NBA-titilinn. Þetta er í fyrsta sinn í 47 ár sem Bucks keppa til úrslita í NBA.